**LÁSS, NE CSAK NÉZZ!**

Budapest öröm-bánat térképe, diákszemmel

**RÉSZVÉTELI SZABÁLYZATA**

Budapest Főváros Főpolgármesteri Hivatal Köznevelési és Ifjúsági Feladatokat Koordináló Főosztály az Iskolakapun Kívüli Program keretében felhívást tesz közzé *Budapest öröm-bánat térképe* *diákszemmel* elkészítésére.

**Célja:** Véleményed megismerése a Főváros általad kiválasztott pontjairól. Megtudni, mely helyszínek keltenek benned pozitív, melyek negatív érzéseket.

**Témája:** Budapest természeti és épített környezete. Mi az, ami gyönyörködtet, amire büszkék lehetünk, és mi az, amitől szomorúak leszünk, vagy ami miatt esetleg szégyenkezünk és javítani szeretnénk rajta.

**A kutatás tartalma:** gyűjtsd össze, és fényképfelvételen rögzítsd, hogy mi tetszik a fővárosban, illetve mi az, amin változtatni szeretnél. A dokumentálandó pontok felkutatásán kívül, még kérünk Tőled a képek mellé egy-egy legfeljebb kétmondatos kommentárt is.

Az összegyűjtött fotók alapján elkészül Budapest öröm-bánat térképe diákszemmel, amelyet a tanév végén egy fővárosi kiállítás keretében mutatunk be először. A térkép – a kiállítással egy időben - a Budapest Portálon ([www.Budapest.hu](http://www.Budapest.hu) ) is megtekinthető lesz.

**A kutatásban részt vehet:**

Minden budapesti székhelyű középfokú köznevelési intézményben tanulói jogviszonnyal rendelkező diák, lakóhelytől függetlenül. A 16 évnél fiatalabb résztvevő esetén az adatvédelmi nyilatkozat elfogadásához a szülő, gondviselő hozzájárulása szükséges.

**Technikai és részvételi feltételek:**

A kutatásra, felfedezésre jelentkezni, regisztrálni lehet a

**lassnecsaknezz.budapest.hu** címen

Egy jelentkező legfeljebb 5-5 öröm- és bánatpontot (helyszínt) dokumentálhat (tölthet fel) **öröm-bánat képpárokban**. A képpárok tartalmilag és földrajzilag nem szükséges, hogy összefüggjenek. Feltölteni, törölni csak képpárokat lehet. A képek mérete minimum 3,2 megapixel. Feltöltéskor kérjük az „öröm”- vagy „bánatpont” pontos címét is megadni, valamint a kép nevét és egy rövid hozzáfűzött megjegyzést is.

**A kutatás díjazása:**

A beküldött képek közül szakmai zsűri választja ki a legjobb hat képet (3 „öröm”– és 3 „bánatpont”), melyek beküldőit 20-15-10 ezer forint értékű kultúra utalvánnyal jutalmazzuk.

Minden résztvevő, aki 5-5 „öröm”- és „bánatpontot” dokumentál, megkapja a Budapest Főváros Önkormányzata emblémás pólóját.

**A képeket küldheted** **2014. február. 24-től 2014. április 15-ig folyamatosan**

**Figyelem!**

Kérjük, hogy a beküldött képeken kerüljétek személyek felismerhetőségét.

A képeknek (ha korábban készültek) a jelenleg is fellelhető állapotot kell tükrözniük.

A kutatásban kizárólag olyan fotókkal vehetsz részt, amelyeknek egyedüli és kizárólagos szerzője vagy, továbbá nem sértik harmadik személy személyhez fűződő jogait és nem lehetnek a jó ízlésbe ütközőek. Amennyiben a beküldött képek mégis érintik személyek szerzői, vagy egyéb személyhez fűződő jogait, akkor az abból fakadó bármilyen igény tekintetében teljes jogi felelősséggel tartozol. A képek beküldésével feljogosítasz bennünket a képek – a neved, valamint iskolád nevének feltüntetésével történő – publikálására a kutatással és a megjelenéssel kapcsolatos kiadványokon, sajtótermékeken, és egyéb kapcsolódó médiafelületen.

***A közösséget, a jó ízlést sértő, jogszabályba ütköző és nem a kutatómunka tárgyát képező képeket a kezelő külön indokolás és értesítés nélkül törli. Ebben az esetben a képpár törlésre kerül.***

Adataid az információs önrendelkezési jogról és az információszabadságról szóló 2011. évi CXII. törvény rendelkezéseinek betartásával kezeljük.

**Jelentkezz és regisztrálj mielőbb Budapest városkutató csapatába.**

Budapest Főváros Főpolgármesteri Hivatal

Köznevelési és Ifjúsági Feladatokat Koordináló Főosztály

Iskolakapun Kívüli Program

Kapcsolattartó:

Németberta Sándor

vezető főtanácsos

e-mail. NemetbertaS@Budapest.hu